Evonne Goolagong voittajana Alankomaissa vuonna 1971.
**Evonne Fay Goolagong Cawley**, MBE (s. 31. heinäkuuta 1951 Griffith, Uusi Etelä-Wales) on entinen australialainen naistennispelaaja ja WTA-tenniksen maailmanlistan ykkönen. Hän oli 1970-luvulla ja 1980-luvun alkuvuosina yksi maailman johtavista tennispelaajista. Goolagong voitti kaikkiaan 14 Grand Slam -mestaruutta. Niistä seitsemän tuli kaksinpelistä (neljä Australian avoimista, kaksi Wimbledonista ja yksi Ranskan avoimista), kuusi naisten nelinpelistä ja yksi sekanelinpelistä.

Elämä
-----

Evonne Goolagong Park, Barellan. Evonne Goolagong (mentyään naimisiin Roger Cawleyn kanssa 1975 hänet tunnettiin nimellä Evonne Goolagong Cawley) syntyi vuonna 1951 perheeseen, joka kuului Australian aboriginaaleihin. Hän varttui Uudessa Etelä-Walesissa sijaitsevassa Barellanin pikkukaupungissa. Hänen isänsä Kenny Goolagong oli kiertävä lampaankeritsijä. Vaikka aboriginaalit joutuivat tuohon aikaan laajamittaisen syrjinnän kohteeksi Australian maaseudulla, Evonne saattoi harrastaa tennistä Barellanissa lapsuudestaan saakka ystävällisen paikallisasukkaan, Bill Kurtzmanin ansiosta, joka näki hänet katselemassa aidanraosta alueen kentillä ja rohkaisi häntä tulemaan sisään pelaamaan. Vuonna 1967 sydneyläisen tenniskoulun omistaja, Vic Edwards, matkasi alueelle katsastaakseen nuoren Evonnen pelitaidot ja havaitsi välittömästi hänen kykynsä. Edwards sai Evonnen vanhemmat vakuutettua siitä, että tytön kannattaisi muuttaa Sydneyyn. Sydneyssä Goolagong opiskeli Willoughby Girls High Schoolissa, josta hän sai päättötodistuksen 1968. Samaan aikaan hän sai valmennusta Edwardsilta ja asui hänen perheensä kanssa.

Tennisura
---------

Harjoiteltuaan Edwardsin kanssa kaksi vuotta Sydneyssä Goolagong pelasi ensimmäisen kerran Wimbledonissa 1970 ollessaan 18-vuotias. Seuraavana vuonna hän voitti naisten kaksinpelin sekä Ranskan avoimessa tennisturnauksessa että Wimbledonissa, ja hänestä tuli välittömästi Australiassa ja ympäri maailmaa julkisuuden henkilö. Wimbledonin loppuottelussa hän voitti Margaret Courtin, joka oli hänen ohellaan ainoa tittelin voittanut australialaisnainen. Goolagongista tuli ensimmäinen naispuolinen Australian aboriginaali, joka saavutti kansainvälistä mainetta urheilussa. Associated Press valitsi hänet vuoden naisurheilijaksi 1971, ja seuraavana vuonna hänet nimettiin vuoden australialaiseksi.

1970-luvulla Goolagong voitti naisten kaksinpelin mestaruuden Australian avoimissa neljä kertaa. Lisäksi hän sijoittui kolme kertaa Wimbledonissa toiseksi. Yhdysvaltain avoimissa hän hävisi loppuottelun neljänä peräkkäisenä vuotena (1973–1976) eikä saavuttanut siellä yhtään mestaruutta.

Goolagongin viimeinen Grand Slam -titteli tuli Wimbledonista 1980, jolloin hän oli 29-vuotias äiti ja yllätti koko tennismaailman lyömällä Tracy Austinin välierässä ja Chris Evertin loppuottelussa voittaen näin toisen Wimbledon- ja seitsemännen Grand Slam -kaksinpelimestaruutensa. Hän oli ensimmäinen Wimbledonin kaksinpelin voittoon yltänyt äiti 66 vuoteen. Edellisen kerran vastaavaan saavutukseen oli yltänyt englantilainen Dorothea Lambert-Chambers vuonna 1914.

Goolagong oli myös Australian Fed Cup -joukkueen jäsen sen voittaessa kilpailun vuosina 1971, 1973 ja 1974. Muita uran kohokohtia olivat WTA Tour Championshipsin voitto vuosina 1974 ja 1976 sekä Italian avointen mestaruus 1973. 

Goolagongilla oli tennistä ajatellen erinomaiset fyysiset ominaisuudet. Hän oli nopea, kevyt ja pitkäraajainen, ja hänellä oli äärimmäisen nopeat refleksit sekä kyky peittää kenttä poikkeuksellisella ketteryydellä. Toisinaan häntä kuitenkin vaivasivat keskittymisongelmat, minkä vuoksi hän menetti useita mestaruuksia. 

Goolagong lopetti tennisuransa virallisesti 1983. Uransa aikana hän voitti 43 kaksinpeli- ja 9 nelinpelimestaruutta. Palkintorahoja hän keräsi yhteensä 1 399 431 Yhdysvaltain dollarin edestä.

Tennisuran jälkeen
------------------

Avioiduttuaan Roger Cawleyn kanssa 1975 Goolagong muutti Yhdysvaltoihin. Vuonna 1991 pari kuitenkin osti talon Noosa Headsista, Queenslandista, ja he muuttivat sinne kahden lapsensa kanssa. Heidän tyttärensä Kelly syntyi 1977 ja poikansa Morgan 1981.

Goolagong valittiin International Tennis Hall of Famen jäseneksi 1988. Vuonna 1972 hänelle myönnettiin arvonimi Brittiläisen imperiumin jäsen, ja Order of Australia -tunnustuksen hän sai 1982. Goolagong oli Australian urheilukomission hallituksen jäsen 1995–1997, ja vuodesta 1997 lähtien hän on toiminut komission urheilulähettiläänä.

Grand Slam -finaalit kaksinpelissä
----------------------------------

### Voitot (7)

| Vuosi | Turnaus | Vastustaja loppuottelussa | Loppuottelun tulos  |
| --- | --- | --- | --- |
| 1971 | Ranskan avoimet | Australia Helen Gourlay Cawley | 6–3, 7–5 |
| 1971 | Wimbledon | Australia Margaret Court | 6–4, 6–1 |
| 1974 | Australian avoimet | Yhdysvallat Chris Evert | 7–6, 4–6, 6–0 |
| 1975 | Australian avoimet (2) | Tšekkoslovakia Martina Navrátilová | 6–3, 6–2 |
| 1976 | Australian avoimet (3) | Tšekkoslovakia Renáta Tomanová | 6–2, 6–2 |
| 1977 | Australian avoimet (joulukuu) (4) | Australia Helen Gourlay Cawley | 6–3, 6–0 |
| 1980 | Wimbledon (2) | Yhdysvallat Chris Evert | 6–1, 7–6 |

### Loppuotteluhäviöt (11)

| Vuosi | Turnaus | Vastustaja loppuottelussa | Loppuottelun tulos  |
| --- | --- | --- | --- |
| 1971 | Australian avoimet | Australia Margaret Court | 2–6, 7–6, 7–5 |
| 1972 | Australian avoimet | Yhdistynyt kuningaskunta Virginia Wade | 6–4, 6–4 |
| 1972 | Ranskan avoimet | Yhdysvallat Billie Jean King | 6–3, 6–3 |
| 1972 | Wimbledon | Yhdysvallat Billie Jean King | 6–3, 6–3 |
| 1973 | Australian avoimet | Australia Margaret Court | 6–4, 7–5 |
| 1973 | Yhdysvaltain avoimet | Australia Margaret Court | 7–6, 5–7, 6–2 |
| 1974 | Yhdysvaltain avoimet | Yhdysvallat Billie Jean King | 3–6, 6–3, 7–5 |
| 1975 | Wimbledon | Yhdysvallat Billie Jean King | 6–0, 6–1 |
| 1975 | Yhdysvaltain avoimet | Yhdysvallat Chris Evert | 5–7, 6–4, 6–2 |
| 1976 | Wimbledon | Yhdysvallat Chris Evert | 6–3, 4–6, 8–6 |
| 1976 | Yhdysvaltain avoimet | Yhdysvallat Chris Evert | 6–3, 6–0 |

Lähteet
-------

1. ↑  Lance Tingay, *100 years of Wimbledon*, Enfield, Guinness Superlatives, 1977, s. 209View and modify data on Wikidata. Tieto on haettu Wikidatasta.
2. ↑  Bud Collins, The Bud Collins History of Tennis, New York, New Chapter Press, 2010, 2e painos (ISBN 978-0-942257-70-0, OCLC 456175786), s. 582View and modify data on Wikidata. Tieto on haettu Wikidatasta.
3. ↑  Evonne Goolagong nousi tennisykköseksi, vaikka ura loppui 22 vuotta sitten  27.12.2007. Helsingin Sanomat.  Arkistoitu 30.12.2007. Viitattu 25.1.2008.
4. 1 2 3 4 5 6 7  Evonne Fay Goolagong Cawley  2006. International Tennis Hall of Fame. Viitattu 25.1.2008. (englanniksi)
5. ↑  40 Greatest Players of the Tennis Era (21–24) *TENNIS.com*.  17.5.2006. TENNIS Magazine. Viitattu 25.1.2008. (englanniksi)
6. 1 2 3  Cawley, Evonne Fay Goolagong  17.12.2007. National Foundation for Australian Women. Viitattu 25.1.2008. (englanniksi)
7. ↑  AP Female Athlete of the Year  2008. USA TODAY. Viitattu 25.1.2008. (englanniksi)
8. 1 2 3  Evonne Goolagong Cawley (PDF) (sivu 6)  2004. Australian Sports Commission. Viitattu 25.1.2008. (englanniksi)
9. ↑  Pearlman, Jeff: Catching Up With... Evonne Goolagong, tennis champion  25.5.1998. CNN/SI. Viitattu 25.1.2008. (englanniksi)
10. ↑  Career Highlights Sony Ericsson WTA Tour. Viitattu 26.8.2012. (englanniksi)
11. ↑  1925–2006 Past Winners (Women / 1971) Roland-Garros.  Arkistoitu 8.8.2007. Viitattu 25.1.2008. (englanniksi)
12. 1 2  Ladies’ Singles Finals The Championships, Wimbledon 2007 – Official Site. Viitattu 25.1.2008. (englanniksi)
13. 1 2  Previous Winners (Australian Open)  12.6.2007. Telegraph. Viitattu 25.1.2008. (englanniksi)
14. ↑  1925–2006 Past Winners (Women / 1972) Roland-Garros.  Arkistoitu 8.8.2007. Viitattu 25.1.2008. (englanniksi)
15. ↑  History & Records: Champions (Women’s Singles) The US Open 2006 – Grand Slam Tennis – Official Site.  Arkistoitu 13.7.2007. Viitattu 25.1.2008. (englanniksi)

Aiheesta muualla
----------------

* Kuvia tai muita tiedostoja aiheesta **Evonne Goolagong** Wikimedia Commonsissa

|  |  |  |  |
| --- | --- | --- | --- |
| 

| * n
* k
* m
WTA-tenniksen maailmanlistan ykköspelaajat |
| --- |
|  |
| 
* Yhdysvallat Chris Evert (1975/1985 – 260 vk)
* Australia Evonne Goolagong (1976 – 2 vk)
* Yhdysvallat Martina Navrátilová (1978/1987 – 331 vk)
* Yhdysvallat Tracy Austin (1980 – 22 vk)
* Saksa Steffi Graf (1987/1997 – 377 vk)
* Jugoslavia/Jugoslavian liittotasavalta/Yhdysvallat Monica Seles (1991/1996 – 178 vk)
* Espanja Arantxa Sánchez Vicario (1995 – 12 vk)
* Sveitsi Martina Hingis (1997/2001 – 209 vk)
* Yhdysvallat Lindsay Davenport (1998/2006 – 98 vk)
* Yhdysvallat Jennifer Capriati (2001/2002 – 17 vk)
* Yhdysvallat Venus Williams (2002 – 11 vk)
* Yhdysvallat Serena Williams (2002/2017 – 319 vk)
* Belgia Kim Clijsters (2003/2011 – 20 vk)
* Belgia Justine Henin (2003/2008 – 117 vk)
* Ranska Amélie Mauresmo (2004/2006 – 39 vk)
* Venäjä Marija Šarapova (2005/2012 – 21 vk)
* Serbia Ana Ivanović (2008 – 12 vk)
* Serbia Jelena Janković (2008/2009 – 18 vk)
* Venäjä Dinara Safina (2009 – 26 vk)
* Tanska Caroline Wozniacki (2010/2018 – 71 vk)
* Valko-Venäjä Viktoryja Azarenka (2012/2013 – 51 vk)
* Saksa Angelique Kerber (2016/2017 – 34 vk)
* Tšekki Karolína Plíšková (2017 – 8 vk)
* Espanja Garbiñe Muguruza (2017 – 4 vk)
* Romania Simona Halep (2017/2019 – 64 vk)
* Japani **Naomi Ōsaka (2019 – 18 vk)**

 |

 |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Saksa
* Yhdysvallat
* Australia

 |
|  |
| Tieteilijät | 
* CiNii

 |
|  |
| Henkilöt | 
* Australian Women's Register
* Trove

 |

 |